Mariël le Roux se roman Klara, 'n verhaal van lig en donker uit vervloë dae, bekend gestel | NB
Mariël le Roux se roman Klara, 'n verhaal van lig en donker uit vervloë dae, bekend gestel
Klara is 'n boek van kontraste, van lig en donker. Só het Mariël le Roux verduidelik in gesprek met uitgewer Riana Barnard by die bekendstelling van dié nuwe roman by Exclusive Books in die Tygervallei-winkesentrum.
Daar is die hartseer van Klara se pa wat onder die trekker se wiel doodgedruk word en sy gesin wat ná sy afsterwe gedwing word om die plaas waar hy voorman was te verlaat, maar daar is ook die komiese kaskenades van die bure in die wit lokasie waarheen Klara se gesin trek. Daar is die swaarkry van Klara wat na haar geestesieke ma moet omsien, maar Klara se storie is ook 'n liefdesverhaal.
"Dit is 'n verhaal oor die draaie wat die lewe met 'n mens kan loop," het Le Roux gesê. "Veral as jou geld opraak."
Die verhaal speel af in die Breederivier Vallei van Le Roux se jeug, aangesien dit vir Le Roux makliker is om te skryf oor 'n plek wat sy ken, maar ook omdat die plattelandse ruimte eie aan die storie is.
Die plattelandse skeptisisme oor sielkundiges van vroeër jare kom byvoorbeeld in die verhaal ter sprake, want Klara se ma is eintlik "'n bietjie skisofreen" en ly boonop aan post-traumatiese stres na die dood van haar man, maar dit word nie by haar gediagnoseer nie.
Die bygelowe van plattelandse vroedvroue figureer ook: met Klara se geboorte word agt "knope" in haar naelstring getel wat volgens bygeloof beteken dit dat haar ma agt kinders moet hê.
Klara daag ook die leser uit en Le Roux het erken dat sommige aspekte van die boek dalk omstrede kan wees. Klara se suster Leen "kruip agter growwe taal weg", verduidelik sy. Le Roux gebruik die kragwoorde omdat dit die realiteit is van hoe mense, veral in 'n minder gegoede omgewing, praat. Sy hoop nie sy gee aanstoot met hierdie woorde of met die manier waarop sy die klasseverskille tussen wit mense van daardie tyd uitbeeld nie. Sy het probeer om dit versigtig te benader en getrou aan die werklikheid gebly.
Die boek word tot dusver uiters goed ontvang. Barnard het genoem dat 'n tweede oplaag van Klara reeds gedruk is. Vir Le Roux is dit lekker om te weet dat daar nog plek is vir hierdie stories, "wat eintlik ou stories is". Klara vertel van 'n vervloë era wat baie lesers van vandag nie meer ken nie. "Dit is belangrik om hierdie geskiedenis te behou," meen Le Roux.
Mariël le Roux tree in gesprek mt Riana Barnard by bekendstelling v Klara by @exclusivescoza Tygervallei #livebooks pic.twitter.com/2hqdF6xGzd
— Carolyn Meads (@carolynmeads) July 16, 2013
Barnard vra of Klara weer 'n boek is wat die leser gaan laat huil soos Die Naamlose. #livebooks
Le Roux: Klara het nie soveel fisiese geweld & swaarkry soos Die Naamlose nie, maar daar is ook hartseer. #livebooks
Klara is Le Roux se 3de roman. Sy sê dat dit makliker raak om te skryf, want het ondersteuningsnetwerk. #livebooks
Le Roux: Duitsland is in boek ingewerk na reis na Duitsland. #livebooks
Le Roux: Klara is boek van kontraste, lig en donker. Swaarkry & humor. Hartseer as plaas verlaat, maar snaaksighede v bure ens #livebooks
Le Roux: Op platteland v my jeug is nie aandag aan geestesgesondheid gegee nie.Ma in verhaal is effens skisofreen, nie diagnose #livebooks
Le Roux gesels oor bygelowe van vroedvroue. Bv "knope" aan naelstring – soveel kinders moet vrou he. #livebooks
Le Roux noem enigste moeilike deel oor skryf is om te sny. Sit partykeer lekker stories in, maar wat het dit met Klara te doen? #livebooks
Le Roux gesels oor karakter se growwe taal. Die karakter skuil agter haar vloekwoorde en dis 'n realiteit in minder gegoede areas #livebooks
Le Roux gesels oor die advertensie vir Klara op Varsgedruk. Sy het self die stukkie gelees. Vreemde ervaring! #livebooks
Barnard: Binne 'n week moes @NBPublishers 'n tweede oplaag druk van Klara. #livebooks
Le Roux: Dis lekker om te weet dat daar plek is vir hierdie stories, wat eintlik ou stories is, in die mark. #livebooks
Tags: Afrikaans, Bekendstelling, Book Launches, Breederivier Vallei, Events, Exclusive Books, Fiction, Klara, Mariël le Roux, NB, Riana Barnard, South Africa, Tafelberg, Tyger Valley, Tygervallei